ระเบียบกระทรวงยุติธรรม ว่าด้วยการบังคับคดีฟื้นฟูกิจการของลูกหนี้ พ.ศ. 2541

ระเบียบกระทรวงยุติธรรม

ระเบียบกระทรวงยุติธรรม
ว่าด้วยการบังคับคดีฟื้นฟูกิจการของลูกหนี้
พ.ศ. ๒๕๔๑[๑]

โดยที่ได้มีการประกาศใช้บังคับพระราชบัญญัติล้มละลาย
(ฉบับที่ ๔) พ.ศ.๒๕๔๑ ว่าด้วยการฟื้นฟูกิจการของลูกหนี้
ข้อบัญญัติให้อำนาจหน้าที่แก่เจ้าพนักงานพิทักษ์ทรัพย์ในหลายส่วนที่จะต้องปฏิบัติเกี่ยวกับการนี้โดยเฉพาะ
กระทรวงยุติธรรมจึงได้วางระเบียบขึ้นไว้ดังต่อไปนี้

ข้อ ๑ 
ระเบียบนี้เรียกว่า ระเบียบกระทรวงยุติธรรม
ว่าด้วยการบังคับคดีฟื้นฟูกิจการของลูกหนี้ พ.ศ. ๒๕๔๑

ข้อ ๒ 
ระเบียบนี้ให้ใช้บังคับตั้งแต่วันถัดจากประกาศเป็นต้นไป

ข้อ ๓  ให้อธิบดีกรมบังคับคดี
รักษาการตามระเบียบนี้ และให้มีอำนาจออกระเบียบ คำสั่ง หรือข้อกำหนด
วิธีการปฏิบัติงาน
กับทั้งจัดให้มีแบบพิมพ์ขึ้นตามความจำเป็นเพื่อปฏิบัติให้เป็นไปตามระเบียบนี้

ข้อ ๔ 
การใดที่มิได้กำหนดไว้ในระเบียบนี้ ให้นำระเบียบกระทรวงยุติธรรมว่าด้วยการบังคับคดีล้มละลายและการชำระบัญชี
พ.ศ. ๒๕๒๐ มาใช้บังคับโดยอนุโลม

หมวดที่ ๑
การประกาศโฆษณา

ข้อ ๕ 
เมื่อเจ้าพนักงานพิทักษ์ทรัพย์
ได้รับแจ้งคำสั่งให้ฟื้นฟูกิจการแล้วให้ออกประกาศโดย
๕.๑ ส่งไปโฆษณาในราชกิจจานุเบกษา
๕.๒ ส่งไปโฆษณาในหนังสือพิมพ์รายวันที่แพร่หลาย
อย่างน้อยสองฉบับ
๕.๓ ปิดไว้ ณ สำนักงานหนึ่งฉบับ
๕.๔ ส่งไปโฆษณาทางสถานีวิทยุกระจายเสียงเมื่อเห็นสมควร

ข้อ ๖ 
ให้เจ้าพนักงานพิทักษ์ทรัพย์แจ้งคำสั่งให้ฟื้นฟูกิจการตามข้อ ๕ ไปยังนาย
ทะเบียนหุ้นส่วนบริษัท หรือนายทะเบียนนิติบุคคลที่เกี่ยวข้อง และธนาคารแห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์ กรมการประกันภัย
หรือหน่วยงานของรัฐที่มีอำนาจหน้าที่กำกับดูแลการประกอบกิจการของลูกหนี้
แล้วแต่กรณี โดยด่วน

ข้อ ๗ 
เมื่อเจ้าพนักงานพิทักษ์ทรัพย์ ได้รับแจ้งคำสั่งตั้งผู้ทำแผน
หรือผู้ทำแผนคนใหม่ให้ออกประกาศโฆษณา และแจ้งคำสั่งตามข้อ ๕ และข้อ ๖ โดยอนุโลม
และแจ้งไปยังเจ้าหนี้ทั้งหลายตามบัญชีรายชื่อที่เจ้าหนี้
หรือลูกหนี้เสนอต่อศาลและเจ้าหนี้อื่นเท่าที่ทราบ
ในการประกาศโฆษณาและแจ้งคำสั่งตั้งผู้ทำแผนให้แจ้งกำหนดเวลาให้เจ้าหนี้ทั้งหลายยื่นคำขอรับชำระหนี้ในการฟื้นฟูกิจการด้วย

ข้อ ๘ 
เมื่อเจ้าพนักงานพิทักษ์ทรัพย์
ได้รับแจ้งคำสั่งเห็นชอบด้วยแผนฟื้นฟูกิจการหรือเห็นชอบด้วยการแก้ไขแผนฟื้นฟูกิจการ
ให้ออกประกาศโฆษณาและแจ้งคำสั่งตามข้อ ๕ และข้อ ๖ โดยอนุโลม

ข้อ ๙ 
เมื่อเจ้าพนักงานพิทักษ์ทรัพย์ ได้รับแจ้งคำสั่งอนุญาตให้ทำข้อบังคับของลูกหนี้ขึ้นใหม่
หรือแก้ไขเปลี่ยนแปลงข้อบังคับหรือข้อความในหนังสือบริคณห์สนธิของลูกหนี้ตามแนวทางที่กำหนดในแผนหรือแผนที่แก้ไข
ให้ออกประกาศโฆษณาและแจ้งคำสั่งตามข้อ ๕ และข้อ ๖ โดยอนุโลม

ข้อ ๑๐ 
เมื่อเจ้าพนักงานพิทักษ์ทรัพย์ ได้รับแจ้งคำสั่งตั้งผู้บริหารแผนคนใหม่ หรือตั้งผู้บริหารแผนชั่วคราว
ให้ออกประกาศโฆษณาและแจ้งคำสั่งตามข้อ ๕ และข้อ ๖ โดยอนุโลม

ข้อ ๑๑ 
เมื่อเจ้าพนักงานพิทักษ์ทรัพย์
ได้รับแจ้งคำสั่งยกเลิกคำสั่งให้ฟื้นฟูกิจการ
หรือมีคำสั่งยกเลิกการฟื้นฟูกิจการแล้ว ให้ออกประกาศโฆษณาและแจ้งคำสั่งตามข้อ ๕ และข้อ
๖ โดยอนุโลม

หมวดที่ ๒
การประชุมเจ้าหนี้

บทที่ ๑
การประชุมตั้งทำแผน

ข้อ ๑๒ 
ในการประชุมเจ้าหนี้เพื่อพิจารณาตั้งผู้ทำแผน
ให้เจ้าพนักงานพิทักษ์ทรัพย์ออกประกาศนัดประชุมเจ้าหนี้โดยเร็วที่สุด โดย
๑๒.๑ ส่งไปโฆษณาในหนังสือพิมพ์รายวันที่แพร่หลาย
อย่างน้อยหนึ่งฉบับล่วงหน้าไม่น้อยกว่าเจ็ดวัน
๑๒.๒ ปิดไว้ ณ สำนักงานหนึ่งฉบับ
๑๒.๓
ส่งไปยังลูกหนี้และเจ้าหนี้ทั้งหลายตามบัญชีรายชื่อที่ลูกหนี้หรือเจ้าหนี้เสนอต่อศาลและเจ้าหนี้อื่นเท่าที่ทราบ
ในการส่งประกาศนัดประชุมเจ้าหนี้ให้เจ้าพนักงานพิทักษ์ทรัพย์ส่งแบบแสดงความประสงค์เข้าร่วมประชุมให้แก่เจ้าหนี้
พร้อมระบุให้ส่งสำเนาหลักฐานแห่งหนี้ต่อเจ้าพนักงาน
พิทักษ์ทรัพย์ก่อนวันประชุม

ข้อ ๑๓ 
เมื่อศาลมีคำสั่งไม่เห็นชอบด้วยกับมติเลือกผู้ทำแผนได้
หรือศาลเห็นสมควรให้เจ้าพนักงานพิทักษ์ทรัพย์เรียกประชุมเจ้าหนี้เพื่อพิจารณาเลือกผู้ทำแผนอีกครั้ง
ให้เจ้าพนักงานพิทักษ์ทรัพย์ดำเนินการออกประกาศนัดประชุมเจ้าหนี้ตามข้อ ๑๒
วรรคหนึ่ง โดยอนุโลม

ข้อ ๑๔ 
ในการประชุมเจ้าหนี้เพื่อพิจารณาเลือกผู้ทำแผน
หากที่ประชุมเจ้าหนี้มีมติเลือกผู้ทำแผนได้ หรือไม่อาจมีมติเลือกผู้ทำแผนได้ ให้เจ้าพนักงานพิทักษ์ทรัพย์รายงานผลการประชุมเจ้าหนี้ที่พิจารณาเลือกผู้ทำแผนทุกครั้งต่อศาล
ภายในสามวันนับแต่วันที่เสร็จการประชุมเพื่อให้ศาลพิจารณาและมีคำสั่ง

ข้อ ๑๕ 
ในกรณีที่ต้องมีการตั้งผู้ทำแผนคนใหม่แทนคนเดิม
ให้เจ้าพนักงานพิทักษ์ทรัพย์ดำเนินการประชุมเจ้าหนี้และรายงานผลการประชุมให้ศาลทราบ
หากที่ประชุมเจ้าหนี้ลงมติไม่ให้ตั้งหรือไม่อาจมีมติ
หรือศาลมีเหตุอันสมควรที่จะไม่ให้มีการตั้งผู้ทำแผนคนใหม่ตามมติที่ประชุมเจ้าหนี้
ให้เจ้าพนักงานพิทักษ์ทรัพย์รายงานขอให้ศาลมีคำสั่งพิทักษ์ทรัพย์เด็ดขาดโดยเร็ว

บทที่ ๒
การประชุมพิจารณาแผน

ข้อ ๑๖ 
เมื่อเจ้าพนักงานพิทักษ์ทรัพย์ได้รับแผนพร้อมสำเนาจากผู้ทำแผนหรือผู้ทำแผนคนใหม่แล้ว
ให้ออกประกาศนัดประชุมเจ้าหนี้ผู้มิทธิออกเสียงเพื่อพิจารณาแผนโดยเร็วที่สุด โดย
๑๖.๑ ส่งไปโฆษณาในหนังสือพิมพ์รายวันที่แพร่หลาย
อย่างน้อยหนึ่งฉบับล่วงหน้าก่อนวันประชุมไม่น้อยกว่าสิบวัน
๑๖.๒ ปิดไว้ ณ สำนักงานหนึ่งฉบับ
๑๖.๓ ส่งไปยังเจ้าหนี้ผู้มีสิทธิออกเสียง ลูกหนี้
และผู้ทำแผนพร้อมสำเนาแผนฟื้นฟูล่วงหน้าไม่น้อยกว่าสิบวัน

ข้อ ๑๗ 
ในการประชุมเจ้าหนี้เพื่อพิจารณาแผน
หากที่ประชุมเจ้าหนี้ไม่มีมติพิเศษยอมรับแผนหรือไม่ลงมติประการใดหรือไม่มีเจ้าหนี้ประชุม
ให้เจ้าพนักงานพิทักษ์ทรัพย์รายงานผลการประชุมเจ้าหนี้ต่อศาลโดยเร็ว

ข้อ ๑๘ 
ถ้าที่ประชุมเจ้าหนี้ลงมติยอมรับแผนเมื่อเจ้าพนักงานพิทักษ์ทรัพย์เห็นสมควรให้เสนอที่ประชุมเจ้าหนี้พิจารณาตั้งคณะกรรมการเจ้าหนี้
เพื่อสอดส่องดูแลการปฏิบัติงานตามแผนและรายงานมติของที่ประชุมเจ้าหนี้พร้อมทำคำชี้แจงเป็นหนังสือยื่นต่อศาลโดยเร็ว
ในกรณีที่เจ้าพนักงานพิทักษ์ทรัพย์จะเสนอให้ที่ประชุมเจ้าหนี้พิจารณาตั้งคณะกรรมการเจ้าหนี้ตามวรรคหนึ่ง
ให้เจ้าพนักงานพิทักษ์ทรัพย์กำหนดเป็นหัวข้อการ
ประชุมเจ้าหนี้ไว้ด้วย

ข้อ ๑๙ 
เมื่อศาลมีคำสั่งเห็นชอบด้วยแผนแล้ว ถ้าผู้บริหารแผนเสนอขอแก้ไขแผน
ให้เจ้าพนักงานพิทักษ์ทรัพย์นัดประชุมเจ้าหนี้ โดยดำเนินการตามข้อ ๑๖ โดยอนุโลม

ข้อ ๒๐ 
เมื่อผู้บริหารแผนพ้นจากตำแหน่ง และมีกิจการตามแผนที่ต้องดำเนินการต่อไป
ให้เจ้าพนักงานพิทักษ์ทรัพย์เรียกประชุมเจ้าหนี้เพื่อเลือกผู้บริหารแผนคนใหม่
โดยดำเนินการตามข้อ ๑๖ โดยอนุโลม
ถ้าที่ประชุมเจ้าหนี้มีมติพิเศษเลือกผู้บริหารแผนคนใหม่ได้ให้เจ้าพนักงานพิทักษ์รายงานผลการประชุมเจ้าหนี้ต่อศาลโดยเร็ว
ในการประชุมเจ้าหนี้เพื่อเลือกผู้บริหารแผนคนใหม่ตามวรรคหนึ่ง
ถ้าที่ประชุมเจ้าหนี้ไม่อาจมีมติพิเศษเลือกผู้บริหารแผนคนใหม่ได้
ให้เจ้าพนักงานพิทักษ์ทรัพย์เรียกประชุมเจ้าหนี้เพื่อพิจารณาเลือกผู้บริหารแผนคนใหม่อีกครั้งหนึ่ง
แล้วรายงานผลการประชุมเจ้าหนี้ต่อศาลโดยเร็ว

หมวดที่ ๓
การขอรับชำระหนี้ในการฟื้นฟูกิจการ

ข้อ ๒๑ 
เจ้าหนี้ซึ่งจะขอรับชำระหนี้ในการฟื้นฟูกิจการ
ต้องทำคำขอและบัญชีแสดงรายละเอียดแห่งทรัพย์สินพร้อมสำเนายื่นต่อเจ้าพนักงานพิทักษ์ทรัพย์
ให้เจ้าพนักงานพิทักษ์ทรัพย์ซึ่งรับคำขอรับชำระหนี้ในการฟี้นฟูกิจการออกใบรับให้แก่เจ้าหนี้ไว้เป็นหลักฐาน
และส่งสำเนาคำขอรับชำระหนี้ในการฟื้นฟูกิจการและบัญชีแสดงรายละเอียดแห่งหนี้สินแก่ผู้ทำแผนโดยเร็ว

ข้อ ๒๒ 
คำขอรับชำระหนี้ในการฟื้นฟูกิจการที่ไม่มีการโต้แย้ง
ให้เจ้าพนักงานพิทักษ์ทรัพย์มีคำสั่งอนุญาตให้รับชำระหนี้ได้
เว้นแต่เจ้าพนักงานพิทักษ์ทรัพย์เห็นสมควรสั่งเป็นอย่างอื่น
กรณีคำขอรับชำระหนี้ในการฟื้นฟูกิจการที่มีผู้โต้แย้งให้เจ้าพนักงานพิทักษ์ทรัพย์สอบสวนและมีคำสั่งโดยเร็ว
ข้อ ๒๓ 
เมื่อเจ้าพนักงานพิทักษ์ทรัพย์ได้มีคำสั่ง
คำขอรับชำระหนี้ในการฟื้นฟูกิจการแล้ว
ให้เจ้าพนักงานพิทักษ์ทรัพย์แจ้งคำสั่งแก่ผู้มีส่วนได้เสียทราบโดยเร็ว

หมวดที่ ๔
การจัดกิจการและการกำกับดูแล

บทที่ ๑
การจัดกิจการ

ข้อ ๒๔ 
เมื่อศาลมีคำสั่งให้ฟื้นฟูกิจการแต่มิได้มีการตั้งผู้ทำแผนหรือผู้บริหารชั่วคราว
หรือผู้บริหารชั่วคราวพ้นจากอำนาจหน้าที่
ให้เจ้าพนักงานพิทักษ์ทรัพย์จัดการกิจการและทรัพย์สินของลูกหนี้ชั่วคราว
และให้เรียกผู้บริหารของลูกหนี้ หรือผู้บริหารชั่วคราว หรือผู้ครอบครอง
ส่งมอบทรัพย์สิน ดวงตรา สมุดบัญชี
และเอกสารเกี่ยวกับทรัพย์สินและกิจการของลูกหนี้แก่เจ้าพนักงานพิทักษ์ทรัพย์โดยเร็ว

ข้อ ๒๕ 
ในกรณีที่เจ้าพนักงานพิทักษ์ทรัพย์เป็นผู้จัดกิจการและทรัพย์สินของลูกหนี้ชั่วคราว
เมื่อศาลมีคำสั่งตั้งผู้ทำแผนให้เจ้าพนักงานพิทักษ์ทรัพย์ทำคำชี้แจงเกี่ยวกับกิจการและทรัพย์สินของลูกหนี้ต่อผู้ทำแผนโดยเร็ว

ข้อ ๒๖ 
ถ้าบุคคลใดรับว่าเป็นหนี้ลูกหนี้
หรือรับว่ามีทรัพย์สินของลูกหนี้อยู่ในความครอบครอง แต่ไม่ชำระหนี้หรือส่งมอบทรัพย์สินนั้น
ให้เจ้าพนักงานพิทักษ์ทรัพย์ยื่นคำขอต่อศาลให้บังคับบุคคลนั้นชำระหนี้หรือส่งมอบทรัพย์สินแก่เจ้าพนักงานพิทักษ์ทรัพย์ภายในกำหนดเวลาตามที่ศาลเห็นสมควร
และถ้าบุคคลนั้นไม่ปฏิบัติตามคำบังคับให้เจ้าพนักงานพิทักษ์ทรัพย์มีคำขอให้ศาลออกหมายบังคับคดีเสมือนหนึ่งว่าบุคคลนั้นเป็นลูกหนี้ตามคำพิพากษา

ข้อ ๒๗ 
เมื่อเจ้าพนักงานพิทักษ์ทรัพย์ได้รับแจ้งจากผู้ทำแผน หรือผู้บริหารแผนว่า
ลูกหนี้มีสิทธิเรียกร้องให้บุคคลใดชำระหนี้หรือส่งมอบทรัพย์สินแก่ลูกหนี้
ให้แจ้งความเป็นหนังสือไปยังบุคคลดังกล่าว ให้ชำระหนี้หรือส่งมอบทรัพย์สินต่อเจ้าพนักงานพิทักษ์ทรัพย์และให้แจ้งไปด้วยว่า
ถ้าจะปฏิเสธให้แสดงเหตุผลประกอบข้อปฏิเสธเป็นหนังสือมายังเจ้าพนักงานพิทักษ์ทรัพย์ภายในกำหนดเวลาสิบสี่วันนับแต่วันได้รับแจ้งความ
มิฉะนั้นจะถือว่าเป็นหนี้ลูกหนี้ ตามที่แจ้งไปเป็นการเด็ดขาด

ข้อ ๒๘ 
ถ้าบุคคลที่ได้รับแจ้งความตามข้อ ๒๗ ปฏิเสธหนี้
ให้เจ้าพนักงานพิทักษ์ทรัพย์สอบสวนแล้วทำความเห็น
เมื่อเห็นว่าบุคคลนั้นไม่ได้เป็นหนี้ก็ให้จำหน่ายชื่อออกเสียจากบัญชีลูกหนี้และให้แจ้งต่อผู้ทำแผน
หรือผู้บริหารแผนและบุคคลนั้นทราบ แต่ถ้าเห็นว่าบุคคลนั้นเป็นหนี้เท่าใดก็ให้แจ้งจำนวนเป็นหนังสือยืนยันไปยังบุคคลที่จะต้องรับผิดชอบนั้น
และให้แจ้งไปด้วยว่า ถ้าจะคัดค้านประการใด
ให้รองคัดค้านต่อศาลภายในกำหนดเวลาสิบสี่วัน นับแต่วันได้รับแจ้งความยืนยัน

ข้อ ๒๙ 
ถ้าบุคคลที่ได้รับแจ้งความมิได้ปฏิเสธต่อเจ้าพนักงานพิทักษ์ทรัพย์ภายในกำหนดเวลาสิบสี่วันนับแต่วันได้รับแจ้งความ
หรือในกรณีที่เจ้าพนักงานพิทักษ์ทรัพย์แจ้งความยืนยันให้ชำระหนี้แล้ว
บุคคลนั้นมิได้ร้องคัดค้านต่อศาลภายในกำหนดเวลาสิบสี่วัน
นับแต่วันได้รับแจ้งความยืนยัน
ให้เจ้าพนักงานพิทักษ์ทรัพย์มีคำขอต่อศาลให้บังคับบุคคลนั้นชำระหนี้ภายในกำหนดเวลาที่ศาลเห็นสมควร
ถ้าบุคคลนั้นไม่ปฏิบัติตามคำบังคับของศาลให้เจ้าพนักงานพิทักษ์ทรัพย์มีคำขอต่อศาลเพื่อให้ออกหมายบังคับคดี
เสมือนหนึ่งว่าบุคคลนั้นเป็นลูกหนี้ตามคำพิพากษา

ข้อ ๓๐  กรณีที่เจ้าพนักงานพิทักษ์ทรัพย์เข้าทำหน้าที่เป็นผู้บริหารแผนชั่วคราวและการฟื้นฟูกิจการได้ดำเนินการเป็นผลสำเร็จตามแผนแล้วให้เจ้าพนักงานพิทักษ์ทรัพย์รายงานขอให้ศาลมีคำสั่งยกเลิกการฟื้นฟูกิจการโดยเร็วเมื่อศาลมีคำสั่งยกเลิกการฟื้นฟูกิจการแต่ผู้บริหารของลูกหนี้ยังไม่ได้เข้าจัดการกิจการและทรัพย์สินของลูกหนี้ให้เจ้าพนักงานพิทักษ์ทรัพย์เข้าจัดการตามสมควรแก่พฤติการณ์จนกว่าผู้บริหารของลูกหนี้จะเข้าจัดการได้
หากระยะเวลาดำเนินการตามแผนสิ้นสุดลง
แต่การฟื้นฟูกิจการยังไม่เป็นผลสำเร็จตามแผน ให้เจ้าพนักงานพิทักษ์ทรัพย์รายงานให้ศาลทราบภายในสิบสี่วันนับแต่ระยะเวลาดำเนินการตามแผนสิ้นสุดลง
และให้เจ้าพนักงานพิทักษ์ทรัพย์จัดการกิจการและทรัพย์สินของลูกหนี้ต่อไปเท่าที่จำเป็นจนกว่าศาลจะมีคำสั่ง

ข้อ ๓๑ 
เมื่อศาลมีคำสั่งยกเลิกการฟื้นฟูกิจการและตำแหน่งผู้บริหารของลูกหนี้ว่างอยู่จนไม่สามารถดำเนินกิจการต่อไปได้
ให้เจ้าพนักงานพิทักษ์ทรัพย์เรียกประชุมผู้ถือหุ้นของลูกหนี้
หรือดำเนินการตามกฎหมายเพื่อให้มีการแต่งตั้งผู้บริหารของลูกหนี้โดยเร็วที่สุด

ข้อ ๓๒ 
เมื่อศาลมีคำสั่งยกเลิกคำสั่งให้ฟื้นฟูกิจการหรือมีคำสั่งยกเลิกการฟื้นฟู
กิจการ ให้เจ้าพนักงานพิทักษ์ทรัพย์ส่งมอบทรัพย์สิน ดวงตรา สมุดบัญชี และเอกสารเกี่ยวกับทรัพย์สินและกิจการของลูกหนี้ซึ่งอยู่ในความครอบครองแก่ผู้บริหารของลูกหนี้โดยเร็วที่สุด

บทที่ ๒
การกำกับดูแล

ข้อ ๓๓ 
ให้เจ้าพนักงานพิทักษ์ทรัพย์กำกับดูแลการจัดการกิจการและทรัพย์สินของผู้บริหารชั่วคราว
รวมทั้งกำหนดอำนาจหน้าที่และสั่งให้ผู้บริหารชั่วคราวทำคำชี้แจงในเรื่องบัญชีการเงินและเรื่องใด
ๆ เกี่ยวกับการจัดการกิจการและทรัพย์สิน หรือจะสั่งให้กระทำหรือมิกระทำการใด ๆ ตามที่เห็นสมควรจนกว่าจะมีการตั้งผู้ทำแผน

ข้อ ๓๔ 
ให้เจ้าพนักงานพิทักษ์ทรัพย์แจ้งให้ผู้บริหารแผนจัดการทำรายงานการปฏิบัติงานตามแผนยื่นต่อเจ้าพนักงานพิทักษ์ทรัพย์ทุกรอบสามเดือนนับแต่วันที่ศาลมีคำสั่งเห็นชอบด้วยแผนเพื่อตรวจสอบการปฏิบัติงานของผู้บริหารแผน

ข้อ ๓๕ 
ให้เจ้าพนักงานพิทักษ์ทรัพย์รายงานศาล เพื่อขอให้มีคำสั่งให้ผู้บริหาร
แผนพ้นจากตำแหน่งหรือมีคำสั่งตามที่เห็นสมควร ในกรณีดังต่อไปนี้
(๑) ผู้บริหารแผนไม่ดำเนินการตามแผน
(๒) ผู้บริหารแผนปฏิบัติหน้าที่โดยทุจริต
(๓) ผู้บริหารแผนก่อให้เกิดความเสียหายแก่เจ้าหนี้หรือลูกหนี้
(๔)
ผู้บริหารแผนขาดคุณสมบัติของผู้บริหารแผนตามที่กำหนดไว้ในกฎกระทรวง
(๕) 
มีเหตุอื่นที่ไม่สมควรให้เป็นผู้บริหารแผนต่อไป

หมวดที่ ๕
การดำเนินการภายหลังศาลมีคำสั่งพิทักษ์ทรัพย์
ของลูกหนี้เด็ดขาด

ข้อ ๓๖ 
ภายใต้บังคับข้อ ๓๗ และข้อ ๓๘
เมื่อศาลมีคำสั่งพิทักษ์ทรัพย์ของลูกหนี้เด็ดขาดแล้ว
ให้เจ้าพนักงานพิทักษ์ทรัพย์ดำเนินการตามระเบียบกระทรวงยุติธรรม
ว่าด้วยการบังคับคดีล้มละลายและการชำระบัญชี พ.ศ. ๒๕๒๐

ข้อ ๓๗ 
กรณีเจ้าหนี้ซึ่งมีสิทธิ์ได้รับชำระหนี้ในการฟื้นฟูกิจการ
ได้ชำระค่าธรรมเนียมคำขอรับชำระหนี้ในการฟื้นฟูกิจการไว้แล้ว
ยื่นคำขอรับชำระหนี้ให้เจ้าพนักงานพิทักษ์ทรัพย์ซึ่งรับคำขอชำระหนี้นั้น
ออกใบรับให้แก่เจ้าหนี้ไว้เป็นหลักฐาน โดยไม่ต้องเรียกเก็บค่าธรรมเนียมอีก
ข้อ ๓๘ 
ให้เจ้าพนักงานพิทักษ์ทรัพย์กำหนดหัวข้อประชุมเพื่อประชุมเพื่อพิจารณาแต่งตั้งเจ้าหนี้คนหนึ่งหรือหลายคน
ทำหน้าที่เป็นเจ้าหนี้ผู้เป็นโจทก์ไว้ในการประชุมเจ้าหนี้ครั้งแรกด้วย

หมวดที่ ๖
เบ็ดเตล็ด

ข้อ ๓๙ 
ให้เจ้าพนักงานพิทักษ์ทรัพย์มีคำขอให้ศาลโอนเงินที่ผู้ร้องขอได้วางประกันไว้ต่อศาลขณะยื่นคำร้องขอฟื้นฟูกิจการตามที่เห็นสมควรมาให้เจ้าพนักงานพิทักษ์ทรัพย์
เพื่อดำเนินการเกี่ยวกับการฟื้นฟูกิจการของลูกหนี้
หากเงินที่ได้รับจากศาลตามวรรคหนึ่ง
ไม่เพียงพอกับค่าใช้จ่าย ให้เจ้าพนักงาน
พิทักษ์ทรัพย์มีคำขอให้ศาลโอนเงินมาเพิ่มให้อีก

ข้อ ๔๐ 
เมื่อศาลสั่งให้ฟื้นฟูกิจการ
แต่ผู้ร้องขอไม่ยอมวางเงินประกันค่าใช้จ่ายเพิ่มเติมตามที่ศาลมีคำสั่ง
ให้เจ้าพนักงานพิทักษ์ทรัพย์ออกประกาศนัดประชุมเจ้าหนี้ทั้งหลายเพื่อพิจารณาแต่งตั้งผู้ร้องขอแทนโดยเร็วที่สุด
โดย
๔๐.๑ ปิดไว้ ณ สำนักงานหนึ่งฉบับ
๔๐.๒ ส่งไปยังเจ้าหนี้ทั้งหลาย ลูกหนี้
และธนาคารแห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์
กรมการประกันภัย หรือหน่วยงานของรัฐที่มีอำนาจหน้าที่กำกับดูแลการประกอบกิจการของลูกหนี้แล้วแต่กรณี
ทราบล่วงหน้าไม่น้อยกว่าสามวันให้เจ้าพนักงานพิทักษ์ทรัพย์รายงานผลประชุมเจ้าหนี้ต่อศาลโดยเร็ว

ข้อ ๔๑ 
เมื่อเจ้าพนักงานพิทักษ์ทรัพย์ได้รับแจ้งกำหนดวันนัดพิจารณาของศาล
ในกรณีดังต่อไปนี้
(๑) กำหนดวันนัดพิจารณาแผน
หรือพิจารณารายงานของเจ้าพนักงานพิทักษ์ทรัพย์เกี่ยวกับการประชุมเจ้าหนี้ในการพิจารณาแผนหรือการแก้ไขแผน
(๒) กำหนดวันนัดพิจารณารายงานของเจ้าพนักงานพิทักษ์ทรัพย์ที่ขอให้ศาลมีคำสั่งพิทักษ์ทรัพย์ของลูกหนี้เด็ดขาด
(๓) กำหนดวันนัดพิจารณารายงานของเจ้าพนักงานพิทักษ์ทรัพย์
ในกรณีที่ที่ประชุมเจ้าหนี้ไม่อาจมีมติพิเศษเลือกผู้บริหารแผนคนใหม่ได้
(๔) กำหนดวันนัดพิจารณารายงานการฟื้นฟูกิจการ
ในกรณีที่ระยะเวลาดำเนินการตามแผนสิ้นสุดลง
แต่การฟื้นฟูกิจการยังไม่เป็นผลสำเร็จตามแผนให้เจ้าพนักงานพิทักษ์ทรัพย์แจ้งวันนัดพิจารณาให้ลูกหนี้
และเจ้าหนี้ทั้งหลาย
ทราบล่วงหน้าไม่น้อยกว่าสามวัน สำหรับกรณีตาม (๑)
ให้แจ้งกำหนดวันนัดดังกล่าวให้ผู้ทำแผนทราบด้วย

ข้อ ๔๒ 
ในการประชุมเจ้าหนี้ทุกครั้งให้เจ้าพนักงานพิทักษ์ทรัพย์สังเกตพฤติการณ์ของเจ้าหนี้
ลูกหนี้ และบุคคลที่เกี่ยวข้อง และทำคำชี้แจงเพื่อให้ศาลใช้ประกอบในการพิจารณาในแต่ละกรณีด้วย

ข้อ ๔๓ 
เพื่อประโยชน์ในการปฏิบัติการให้เป็นไปตามระเบียบนี้
เมื่อเจ้าพนักงานพิทักษ์ทรัพย์เห็นสมควรจะจ้าง
หรือมอบหมายให้บุคคลหนึ่งบุคคลใดหรือหลายคนปฏิบัติการแทนเจ้าพนักงานพิทักษ์ทรัพย์ก็ได้

ประกาศ ณ วันที่ ๓๐ เมษายน พ.ศ. ๒๕๔๑
สุทัศน์ 
เงินหมื่น
รัฐมนตรีว่าการกระทรวงยุติธรรม

วรวิมล/ผู้จัดทำ
๒๖ ตุลาคม ๒๕๕๓

อัศวิน/ผู้ตรวจ
๑ กุมภาพันธ์ ๒๕๕๔

[๑] ราชกิจจานุเบกษา
เล่ม ๑๑๖/ตอนที่ ๗๗ ง/หน้า ๑๖/๒๘ กันยายน ๒๕๔๒